P. Abrhan, poslanec: (2003-11-05):
Z uvedeného dôvodu predkladám plénu Národnej rady Slovenskej republiky ako spravodajca výborov určený gestorským výborom podľa § 80 ods. 2 zákona Národnej rady Slovenskej republiky o rokovacom poriadku v znení neskorších predpisov túto informáciu. Národná rada Slovenskej republiky uznesením č. 449 zo 17. septembra 2003 pridelila vládny návrh zákona o organizácii štátnej správy na úseku cestnej dopravy a pozemných komunikácií na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie a Výboru Národnej rady Slovenskej republiky pre verejnú správu. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru do začatia jeho rokovania žiadne stanovisko k predmetnému návrhu zákona. Vládny návrh zákona o organizácii štátnej správy na úseku cestnej dopravy a pozemných komunikácií prerokovali z výborov Národnej rady, ktorým bol pridelený, Výbor Národnej rady Slovenskej republiky pre financie, rozpočet a menu s odporúčaním schváliť ho s pripomienkami, Výbor Národnej rady Slovenskej republiky pre hospodárstvo, privatizáciu a podnikanie s odporúčaním schváliť ho s pripomienkami. Ústavnoprávny výbor Národnej rady Slovenskej republiky prerokoval predmetný vládny návrh zákona 3. októbra 2003 a neprijal uznesenie k zákonu ako celku a uznesením č. 265 z 3. októbra 2003 uložil predsedovi tohto výboru, aby informoval predsedu gestorského výboru, Výbor Národnej rady Slovenskej republiky pre verejnú správu o pozmeňujúcich návrhoch, ktoré boli vo výbore schválené a sú uvedené v prílohe tohto uznesenia. S ohľadom na uvedené boli pozmeňujúce návrhy schválené Ústavnoprávnym výborom Národnej rady Slovenskej republiky uvedené v samostatnej časti spoločnej správy iba ako informácia pre poslancov bez ďalšieho odporúčania gestorského výboru. Výbor Národnej rady Slovenskej republiky pre verejnú správu predmetný vládny návrh zákona prerokoval 8. októbra 2003 a neprijal uznesenie, pretože návrh uznesenia nezískal potrebný súhlas nadpolovičnej väčšiny prítomných členov výboru. Spoločný spravodajca výborov Národnej rady Slovenskej republiky, ktoré návrh prerokovali, predložil na rokovanie gestorskému výboru 16. októbra 2003 návrh spoločnej správy výborov obsahujúci pozmeňujúce a doplňujúce návrhy schválené tými dvomi výbormi Národnej rady Slovenskej republiky, ktoré sú uvedené v IV. časti tejto informácie. Navrhol gestorskému výboru schváliť spoločnú správu výborov, ktorá obsahovala odporúčanie Národnej rady Slovenskej republiky vládny návrh zákona o organizácii štátnej správy na úseku cestnej dopravy a pozemných komunikácií v znení schválených pozmeňujúcich a doplňujúcich návrhov schváliť. Spoločná správa výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní nebola schválená, pretože návrh uznesenia spoločného spravodajcu nezískal súhlas nadpolovičnej väčšiny prítomných členov výboru. Na zasadnutí gestorského výboru 16. októbra 2003 bolo prijaté uznesenie č. 116, v ktorom tento výbor odporučil Národnej rade Slovenskej republiky nepokračovať v rokovaní o vládnom návrhu zákona a uložil spoločnému spravodajcovi výborov tento návrh ako návrh procesný predložiť na schôdzi Národnej rady. Pán predsedajúci, skončil som.